Весела Василева
Тишината на бавния пролетен здрач…

chitanka.info

Тишината на бавния пролетен здрач

беше у мене,

и дъха на големите храсти от люляк.

Ръката на синьо и нежно небе

галеше меко косите ми.

Беше вечер на много копнение,

вечер на топли, но свити ръце,

вечер на питане.

Ти бе много далече.

Толкова тъмна тежеше

мисълта на земята безкрайна,

що ни делеше.

Но аз бях същата:

косите, очите — всичко.

Бях донесла не твоя портрет,

не писма или пръстен,

само себе си —

в чуждия град.

1943

Издание:

Весела Василева. „Стихотворения. Лирични фрагменти. Писма.“, С. 1990 г., Издателство Български писател. Съставители: Ангелина Василева-Огнянова, Блага Димитрова, Невена Стефанова. Редакция и бележки: Блага Димитрова. Предговор от Петър Динеков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.